Cordelera Cantábrica

La Cordelera Cantábrica ye ún de los principales sistemes montañosos de la Península Ibérica. Asítiase al norte d'ella, cuasi paralela al mar Cantábricu, y tien una llonxitú de 480 km, ente la llende occidental de los Pirineos y'l Macizu Galaicu-Lleonés, qu'enllaza col Sistema Ibéricu, y un anchor mediu en direición norte-sur de 100 km. Estos montes, que son la cadena montañosa más occidental d'Europa, formen una provincia fisiográfica estremada diento de la división fisiográfica nomada Cinturón Alpín. 

Nos sos montes pueden practicase toa triba de deportes de monte: senderismu, escalada... y tamién esquí, nes estaciones d'Altu Campóo, Valgrande-Payares, Fontes d'Inviernu, San Isidro, Ḷḷeitariegos y Manzaneda. La cordelera ta ente les comunidaes autónomes del País Vascu, Cantabria, Asturies y Castiella y Lleón. Los cumales perpasen los 2.500 m nos tramos más altos, nos Picos d'Europa ente Cantabria, Asturies y Llión. El monte más altu d'esti sistema ye La Torre Cerréu, nos Picos d'Europa, con una altitú de 2.648 m y, yá fuera de los Picos d'Europa, Peña Prieta (2.536 m) en Llébana (Cantabria). La cavidá más fonda ye'l sistema cavernariu del Trave, la mayor torca d'España y sesta mayor del mundu.

 Xeografía 
La Cordelera Cantábrica estiéndese en direición este-oeste, cuasi paralela al mar. El so estremu oriental márquenlu los Montes Vascos, una cadena montañosa de transición ente la Cantábrica, na qu'aveza a incluyise, y los Pirineos: tien establecíose la falla de Pamplona como la so llende xeolóxica convencional, magar que nun hai rotura xeográfica ente les dos formaciones montañoses. La llende occidental márquenla los valles del ríu Miño, del so afluente'l Sil y del Cabrera, afluente del Sil. Estiéndese poles provincies de Lugo, Asturies, Llión, Burgos, Palencia, Cantabria, Bizkaia, Gipuzkoa, Álava, Navarra y La Rioxa. 

En conxuntu la cordelera caracterízase polo complexo de la so estructura, magar que cuasi en toa la so estensión, y principalmente nel este, ye posible estremar dos socordeleres principales de les que se bifurquen sierres y cordales de menor altor. Una de les dos socordeleres principales va peraverada a la mar; la otra, con picos más altos, forma la llende septentrional de la gran meseta de Castiella y Lleón. En dellos puntos esa socordelera costera cae a plomu al mar, ya inclusive onde eso nun pasa la so inclinación ye tan grande qu'obliga a tolos cursos d'agua (ríos, regatos) que baxen per ella a ser cortos y de cursu rápidu. La transición ente la socordelera meridional y la meseta de Castiella ye más gradual, con dellos grandes ríos, especialmente l'Ebro, que nacen nella y flúin en direición sur o oeste. 

L'anchor de la cordelera, con toles sos ramificaciones, va aumentando d'este (97 km) al oeste (185 km). Hai bien de picos de más de 2.000 m d'altor, pero los mayores d'ellos concéntrense nel sector central, nos Picos d'Europa, na llende ente les provincies d'Asturies, Lleón, Palencia y Cantabria. Equí topamos La Torre Cerréu (2.648 m), Peña Vieya (2.615 m), Peña Prieta (2.531 m) o l'Espigüete (2.407 m); un poco más al oeste hai otros picos que sobrepasen los 2.100 m. como Mampodre, Penubina, Peña Rubia y Cuiña. Una peculiaridá de la cordelera y la so rodiada ye la bayura de parameres, pequeñes mesetes aisllaes y arrodiaes por altos picos o inclusive por muries de piedra, en xeneral calizo. 

La cordelera fai de llende natural ente la nomada España verde, de clima oceánicu húmedu, y la meseta central, la España seca, de clima continental secu.

 Principales socordeleres 
La Cordelera Cantábrica dixébrase en trés partes estremaes.

 Occidental 
Fórmenla'l Macizu Asturianu (Asturies, Llión y Cantabria) y les sos sierres y cordales asociaos. Xeolóxicamente ye la prolongación oriental del Macizu Galaicu-Lleonés, y ta formáu por materiales paleozoicos plegaos. Presenta profundes foses tectóniques d'orientación este-oeste, como'l valle del ríu Cares, y inclúi les siguientes sierres y picos de más altor:

 Sierra de la Bobia: Picu de la Bobia, 1.201 m.
 Sierra de Tinéu: Mulleirosu, de 1.241 m, cerca de Tinéu.
 Sierra del Sueve: Picu Pienzu, de 1.161 m, na marina centruoriental d'Asturies.
 Sierra del Cuera, Picu Torbina 1,315 m, nel estremu oriental d'Asturies.
 Otres sierres: Sierra de San Isidro, Sierra d'Eirelo, Sierra del Aramu, Sierra de Pandu, Sierra de Canielles, Sierra del Rañadoiru, Llomba de Parrondo, Sierra de San Mamés, Sierra de Serrantina, Sierra de la Zarza, Sierra de Degaña, Sierra de l'Acebu, Sierra de Sobia, Cordal de Ḷḷena, Sierra de Casomera, Porrones de Monéu y Cordal de Ponga.

 Central 
miniaturadeimagen|275x275px|Vista parcial del macizu del Cornión, nos Picos d'Europa.
Ocúpenla los Picos d'Europa, una monumental formación xeolóxica de roca caliar y marga del Carboníferu. Divídense en trés sectores o macizos: el occidental o Cornión, cola Torre Santa, con 2.596 m d'altor, como cumal; el central, los Urrieles, aú s'alluga Torrecerréu; y l'oriental o macizu d'Ándara, col picu Morra de Lechugales como picu de más altor (2.444 m). A ella pertenecen delles cordeleres cántabres:

 Macizu de Fuentes Carrionas: Peña Prieta 2.536 m, cerca del borde oriental de los Picos.
 Sierra de Peña Sagra: Peña Sagra, 2.046 m.
 Sierra de Peña Labra: Picu Tres Mares, de 2.175 m, y Peña Labra 2.006 m.
 Montes Pasiegos: Castru Valnera, 1.707 m, nel área de transición a los Montes Vascos.Sierra Cocón 
 Sierra de la Gándara: Peña Cabarga, 537 m, famosa pol so mirador sobro la costa central de Cantabria.
 Otres: Sierra Cocón, Montes d'Ucieda, Sierra del Escudu de Cabuérniga, Altu del Gueto, Sierra de la Matanza, Sierra del Cordel, Sierra de Híjar, Sierra del Hornijo, Sierra de Breñas.

 Oriental 
Los Montes Vascos, na fastera oriental de la cordelera, ye un conxuntu de montes pererosionaos, orixinaos por plegamientos del Mesozoicu y d'altor moderáu. Hai delles cordeleres interiores: Sierra Salbada, Montes de Gasteiz, Izki, Urbasa y Andía; y otres costeres: Gorbea, Urkiola, Elgea, Aizkorri, Altzania y Aralar.

 Flora 
La Cordelera Cantábrica ta dominada por bosques planocaducifolios formaos principalmente por fayes (Fagus sylvatica) nes fasteres solombrices y delles especies de carbayos (Quercus robur, Quercus petraea y Quercus pyrenaica), en función de l'altitú y les carauterístiques del suelu, nes soleyeres. Rescampla l'ausencia cuasi total de bosques naturales de coníferes, neto nel pisu montanu que nel soalpín, pola mor de la gran humedá del suelu. Hai dellos pinares pequeños, reconocíos como autóctonos, en Palencia y Llión. Nes sierres de caliar hai, con orientación sur y en llugares fríos y secos, sabinares, y tamién texos en roquedos calizos. Perriba los 1.800 m d'altitú predominen les bedules, el brezu y otros matorrales, y praos de gramínees d'altura, perimportantes pa l'alimentación del ganáu de monte.

 Fauna 
miniaturadeimagen|Pitu montés machu.
Ente les diverses especies animale de la zona destaca l'osu pardu cantábricu, una especie en riesgu d'estinción, con 300 exemplares que sicasí representen un númberu abondu mayor que'l de décades pasaes y que faen que la especie seya viable. Son importantes tamién les poblaciones de robecu cantábricu (Rupicapra pyrenaica parva), venáu común (Cervus elaphus), corzu (Capreolus capreolus), xabaril (Sus scrofa), llobu ibéricu (Canis lupus signatus), llóndriga (Lutra lutra), marta (Martes martes), melandru (Meles meles), falcatrúa ibérica (Galemys pyrenaicus), pitu montés (Tetrao urogallus) y utre leonado (Gyps fulvus).

La cabra montesa (Capra pyrenaica victoriae) ye una especie reintrocida na cordelera a partir d'un nucleu de cría en cautividá en Riañu (Llión), y anguaño estiéndese pela Sierra de los Ancares y na Monte de Riañu y Mampodre, con individuos aisllaos n'Asturies y Llébana. Considérase probable que, a mediu plazu, ha recolonizar tola cordelera.

 Clima 
El clima d'esta rexón xeográfica ye fundamentalmente de tipu oceánicu templáu y húmedu, carauterizándose por una mayor frecuencia de vientos de componente norte. La temperatura media añal de la zona ye de 13 °C y la diferencia ente la máxima temperatura del añu (agostu) y la mínima (xineru) ye de 12 °C. Esto fai de la Rexón Cantábrica la zona con amplitú térmica más baxa de la península ibérica.

El solazu ye de 1.700 hores de sol añales y la precipitación media ye de 1800 l/m², con un permediu de 150 a 200 díes d'agua al añu.

 Llistáu de picos más altos 
Los picos más altos de la Cordelera CantábricaNombreSistemaAltitú (m)Prominencia (m)ProvinciaLa Torre CerréuPicos d'Europa2.6501933Asturies y LliónTorre del LlambriónPicos d'Europa2.642302LliónTorre del Tiro TirsoPicos d'Europa2.640LliónTorre ensin NomePicos d'Europa2.638LliónTorre BlancaPicos d'Europa2.61930Cantabria y LliónPeña VieyaPicos d'Europa2.617277CantabriaTorre de la PalancaPicos d'Europa2.614LliónTorre del Tiro Navarro IPicos d'Europa2.602Asturies y CantabriaTorre del Hoyo GrandePicos d'Europa2.602AsturiesPicu de Santa Ana IPicos d'Europa2.601Asturies y CantabriaTorre SantaPicos d'Europa2.5981135LliónPicu de Santa Ana IIPicos d'Europa2.596AsturiesPicu TesoreruPicos d'Europa2.570Llión, Asturies y CantabriaPeña PrietaFuentes Carrionas2.538929Cantabria y PalenciaCuravacasFuentes Carrionas2.524PalenciaPicu UrrielluPicos d'Europa2.519205AsturiesPicu Tres ProvinciesFuentes Carrionas2.496Llión, Palencia y CantabriaEspigüeteFuentes Carrionas2.450PalenciaPenubinaMacizu d'Ubiña2.417Llión y AsturiesPicu del Fontán SurMacizu d'Ubiña2.414Llión y AsturiesPicu MurciaFuentes Carrionas2.341Llión y PalenciaCuchillónSierra de Híjar2.222Cantabria y PalenciaPenubina PequeñaMacizu d'Ubiña2.197LliónPeña de la CruzMacizo del Mampodre2.195LliónPeña OrnizBabia-Somiedo2.194Llión y AsturiesCornónḶḷaciana - Somiedo2.194Llión y AsturiesMontigüeroBabia2.188LliónPicu Tres MaresSierra de Híjar2.175Cantabria y PalenciaCotomañinosSierra de Híjar2.144Cantabria y PalenciaPeña TenPonga2.142Llión y AsturiesCornónSierra del Cordel2.125CantabriaCuetu MañínSierra de Híjar2.122Cantabria y PalenciaCatouteSierra de Gistredo2.117LliónPeña PileñesPonga2.112AsturiesCuetu de la HorcadaSierra del Cordel2.111CantabriaTambarónSierra de Gistredo2.102LliónCuetu IjánSierra del Cordel2.085CantabriaNevadínSierra de Gistredo2.082LliónCuetos de las HoyasSierra de Híjar2.079Cantabria y PalenciaPicu Liguardi o La Vaca RabonaSierra del Cordel2.067CantabriaCuetu CordelSierra del Cordel2.061CantabriaPeña SagraSierra de Peña Sagra2.042CantabriaPeña del FraileSierra del Brezu2.025PalenciaPeña LabraSierra de Híjar2.018Cantabria y PalenciaCuetu d'ArbasFuentes del Narcea2.007AsturiesPeña RedondaSierra del Brezu1.993PalenciaMustallarSierra de Los Ancares1.978LugoPicu YordasMonte de Riañu1.967LliónTiatordosPonga1.952AsturiesCuetu de la ConcillaPuertos de Sejos1.922CantabriaMaciédomePonga1.903AsturiesCastru ValneraMontañes pasiegues1.718866Burgos y CantabriaPicón del FraileMontañes pasiegues1.632Burgos y CantabriaPeña LusaMontañes pasiegues1.575Burgos y CantabriaAitxuriMontes Vascos1.551943GipuzkoaPicu PierzuPonga1.551AsturiesAizkorriMontes Vascos1.544GipuzkoaGorbeaMontes Vascos1.482Álava y BizkaiaPicu JanoMacizu del Coriscao1.446350CantabriaPicu HumiónMontes Obarenes1.435715BurgosIrumugarrietaMontes Vascos1.431NavarraPorracolinaMontañes pasiegues1.414CantabriaMortillanoMacizu d'Hornijo1.413Cantabria

 Galería 

 Ver tamién 
 Picos d'Europa

 Referencies 

 Enllaces esternos 

Categoría:Cordeleres d'Europa
Categoría:Xeografía d'España